b'\n_START_ARTICLE_\nCentar za kulturnu djelatnost omladine, Zagreb\n_START_PARAGRAPH_\nCentar za kulturnu djelatnost omladine, Zagreb akronim CKDO, pa CKD, bio je specijalizirana ustanova Saveza socijalisti\xc4\x8dke omladine Hrvatske u Zagrebu koja se bavila izdava\xc5\xa1tvom, kazali\xc5\xa1tem, filmom, novinarstvom, politikom, filozofijom, knji\xc5\xbeevno\xc5\xa1\xc4\x87u, poezijom, glazbom, plesom, zabavom, likovnom umjetno\xc5\xa1\xc4\x87u - zapravo svime \xc5\xa1to je tada interesiralo mlade. CKD je djelovao od 1970-ih do 1990-ih. Danas je poznat kao izdava\xc4\x8dka ku\xc4\x87a AGM.\n_START_SECTION_\nPovijest CKDO-a\n_START_PARAGRAPH_\nCKDO je osnovan 1967. u Zagrebu, objedinjuju\xc4\x87i djelatnost ve\xc4\x87 postoje\xc4\x87ih omladinskih krugova po svim gradskim op\xc4\x87inama. Me\xc4\x91u tim klubovima neki su postali kultni zahvaljuju\xc4\x87i svojim programima: prvo Kulu\xc5\xa1i\xc4\x87 koji je vodio Mihovil (Mi\xc5\xa1o) Gunja\xc4\x8da i u kojemu je jam-session vodio Bo\xc5\xa1ko Petrovi\xc4\x87, a zatim Lapidarij na Gornjem Gradu, kao zamjena za Mladost u prostoru iznad Gradske \xc5\xa1tedionice na Trgu Republike te Gortan na Tre\xc5\xa1njevci (voditelj Nenad Prelog), poznat po filmskim programima i koncertima lake glazbe. Za financiranje CKDO organizirana je auto-\xc5\xa1kola, te Omladinski servis za povremeno zapo\xc5\xa1ljavanje mladih. Dok je CKDO kao direktor vodio Goran Grubi\xc5\xa1i\xc4\x87 pokrenut je satiri\xc4\x8dki mjese\xc4\x8dnik Paradoks koji je ure\xc4\x91ivao Milan Havli\xc4\x8dek. Kada je vodstvo CKDO kao direktor preuzeo Antun Vuji\xc4\x87 pokrenuta je nakladna djelatnost, te galerijska djelatnost (Galerija Nova), a pokrenute su i novine o pop glazbi Pop Express koje su u po\xc4\x8detku ure\xc4\x91ivali Darko Stupari\xc4\x87 i Mirko Dujam Klarin. CKDO se brinuo o kulturnoj aktivnosti na tada\xc5\xa1njoj Omladinskoj radnoj akciji Sava, organizirao je koncerte, nastupe kazali\xc5\xa1nih dru\xc5\xbeina, filmske projekcije. Poslije slamanja hrvatskog prolje\xc4\x87a 1971. smijenjen je Vuji\xc4\x87, pa CKDO vodi Josip Lang, a nakon njega Branko Mi\xc5\xa1ki\xc4\x87. Od 1974. va\xc5\xbean udio u nakladnoj djelatnosti CKDO i njegovoj kazali\xc5\xa1noj djelatnosti imao je Slobodan \xc5\xa0najder._NEWLINE_Pokrenut je kazali\xc5\xa1ni \xc4\x8dasopis Prolog. CKD je pokrenuo vlastitu novinarsku \xc5\xa1kolu (iz koje su iza\xc5\xa1li mnogi danas poznati novinari), predava\xc4\x8di su bili tada vode\xc4\x87i hrvatski novinari: Veselko Ten\xc5\xbeera, Sead Sara\xc4\x8devi\xc4\x87, Igor Mandi\xc4\x87, Kre\xc5\xa1imir Fija\xc4\x8dko, Dra\xc5\xbeen Vukov Coli\xc4\x87, zatim prof. Pavao Novosel i drugi._NEWLINE_CKD je pokrenuo i \xc5\xbeivu kazali\xc5\xa1nu aktivnost, poma\xc5\xbee osnutak \xe2\x80\x9cHistriona\xe2\x80\x9d, \xe2\x80\x9cKugla glumi\xc5\xa1ta\xe2\x80\x9d, Teatra \xe2\x80\x9cMore\xe2\x80\x9d, \xe2\x80\x9cZagreba\xc4\x8dkog plesnog ansambla\xe2\x80\x9d, \xe2\x80\x9cTeatra klasike\xe2\x80\x9d, \xe2\x80\x9cKPGT-a\xe2\x80\x9d. CKDO je kao producent davao pravnu osobnost tim grupama, vodio im gostovanja i financijsko poslovanje. Pokrenuo je festival \xe2\x80\x9cDani mladog teatra\xe2\x80\x9d iz kojeg je nastaoEurokaz._NEWLINE_CKD je razvio i vrlo \xc5\xbeivu izdava\xc4\x8dku djelatnost, izdavao je knjige od teorijskih rasprava do beletristike i poezije i stripa._NEWLINE_CKD je djelovao do 1990-ih, tad je preustrojen i nastavio radom kao trgova\xc4\x8dko dru\xc5\xa1tvo pod imenom AGM, ali je ubrzo bitno reducirao svoju djelatnost. Bio je zatim trgova\xc4\x8dko dru\xc5\xa1tvo u sastavu Zagreba\xc4\x8dkoga holdinga, a od sije\xc4\x8dnja 2007. AGM je jedna od podru\xc5\xbenica u sastavu Zagreba\xc4\x8dkog holdinga d.o.o.'